Hver av de fire stafettløperne går 6 km langrenn og skyter to serier à 5 skudd, en gang liggende og en gang stående. Ulikt de individuelle øvelsene har man også tre ekstraskudd til rådighet pr. serie for å få ned de gjenværende blinkene ved eventuelle bom. Magasinet inneholder imidlertid bare fem skudd, så ekstraskuddene må lades manuelt ett og ett, noe som utgjør et ekstra stressmoment for løperne. Dersom man ikke greier å treffe alle blinkene med ekstraskuddene, må man gå like mange strafferunder på 150 m som antall gjenværende blinker.